Amural e cel mai viu și mai inventiv festival de arte vizuale din România. Ajuns anul ăsta la a patra ediție, Amuralul a adus în Brașov între 23 și 26 august zeci de artiști care să se joace în performance-uri, expoziții, instalații, video mapping, pictură murală cu zidurile cetății orașului. Am rugat-o pe Adriana Bogdan, traducătoare&fotografă din Brașov, să ne arate cum se împacă arta cu oamenii la Amural. Dacă vă plac fotografille ei, o puteți urmări pe Insta.

„Ce e fain la Amural? Pe o rază de câteva instalații dai peste amicii de ieșit la bere, vecinu’ de la patru, iubiri din liceu și artiști pe care îi știi numai din online. 2 zile și 3 nopți am roit în jurul instalațiilor lui RIZI, Ema Voinescu, Alina Marinescu, Radu Ignat, Ion Văcăreanu, Martin Balint, Maotik, de la expoziția de fotografie din super-spațiul industrial Visssual, la Centrul Multi Culti al Universității Transilvania, în sala părăsită de la cinema Popular și cărările prin pădure dintre Turnul Alb și Turnul Negru. Multe mi-au plăcut, multe mi-au scăpat. Mai vin și la anul. ” (Adriana)